Dáma **Margot Fonteyn de Arias**, DBE (rod. *Margaret „Peggy" Evelyn Hookham*; 18. máj 1919, Reigate, Spojené kráľovstvo – 21. február 1991, Panama, Panama) bola anglická balerína (titulovaná *prima ballerina assoluta*), uznávaná za jednu z najlepších baletiek Spojeného kráľovstva.

Život
-----

Narodila sa ako Margaret Evelyn Hookham (prezývka Peggy) 18. mája 1919 v meste Reigate v anglickom grófstve Surrey do rodiny Felixa Johna Hookhama (1889 – 1975), britského banského inžiniera, zamestnanca spoločnosti British-American Tobacco Company Ltd. a Hildy Acheson rod. Fontesovej (1894 – 1988), ktorá bola írsko-brazílskeho pôvodu. Vo veku piatich rokov ju matka prihlásila na výučbu baletu u Grace Bostulowej v londýnskej štvrti Ealing. V ôsmych rokoch sa s rodičmi presťahovala do Číny, kde študovala balet pod vedením ruského emigranta Georgea Gontcharova v Šanghaji. 

Po návrate do Londýna v jej štrnástich rokoch nastúpila do školy baletnej spoločnosti Vic-Wells Ballet (od roku 1939 Sadler's Wells Ballet, dnes The Royal Ballet). Ako profesionálna balerína debutovala v roku 1934 v postave snehovej vločky v balete *Luskáčik* (v produkcii Vic-Wells Ballet uvedené ako *The Nutcracker*) a svoju prvé sólové rolu získala v predstaveniach *Les Sylphides* (1934) a *The Haunted Ballroom* (1935). V roku 1934 si taktiež osvojila umelecké meno Margot Fontes.

Po tom, čo v roku 1935 odišla z Vic-Wells Ballet primabalerína Alicia Markova, Fontesu obsadila uvoľnenú pozíciu. Zakladateľka a riaditeľka Ninette de Valois ju spolu s baletníkom Robertom Helpmannom, choreografom Fredericom Ashtonom a hudobným režisérom Constantom Lambertom považovala za kľúčovú osobu k budovaniu úspechu Vic-Wells Ballet. Pretože Valois považovala za potrebné, aby jej primabalerína vystupovala pod novým umeleckým menom, Fontes si pozmenila svoje umelecké priezvisko na Fonteyn.

Osobný život
------------

6. februára 1955 sa v Paríži zosobášila s panamským diplomatom Robertom Emiliom Ariasom.

Pamiatka
--------

17. novembra 2009 bol vo Westminsterskom opátstve osadený pamätný kameň s menami zakladateľov The Royal Ballet (Ninette de Valois, Frederick Ashton, Contant Lambert, Margot Fonteyn).

Referencie
----------

1. ↑  Uglow 1999, s. 208
2. 1 2 3 4  Magill 1999, s. 1175
3. 1 2  *Dame Margot Fonteyn de Arias, DBE*, Geni.com, dost. 2014-08-14  (po anglicky)
4. 1 2  Leckey 2013, s. 355
5. ↑  Uglow 1999, s. 208-209
6. ↑  Macaulay 1998, s. 13
7. ↑  *Royal Ballet founders*, London: Westminster Abbey, c2014, dost. 2014-08-15  (po anglicky)

Literatúra
----------

* Leckey, Susan (2013), „Fonteyn, Dame Margot", in Hartley, Cathy, *Historical Dictionary of British Women*, London: Routledge, str. 355, ISBN  1135355347  (po anglicky)
* Lotha, Gloria (2012), „Margot Fonteyn", *Encyclopædia Britannica*, [London]: Encyclopædia Britannica, OCLC 224393867  (po anglicky)
* Macaulay, Alastair (1998), *Margot Fonteyn*, Stroud: Sutton, ISBN  075091579X  (po anglicky)
* Magill, Frank N. ed. (1999), „Dame Margot Fonteyn", *Dictionary of World Biography : The Twentieth Century*, volume 7 (A – GI), Oxon; New York: Routledge, str. 1175-1179, ISBN  0893563218  (po anglicky)
* Uglow, Jennifer S. ed. (1999), „Fonteyn (née Hookham, Peggy), Dame Margot", *The Northeastern Dictionary of Women's Biography* (3. vyd.), Boston: Northeastern University Press, str. 208-209, ISBN  155553421X  (po anglicky)

Externé odkazy
--------------

* Margot Fonteyn v Internet Movie Database (po anglicky)

Autoritné údaje: * abART: 78912
* BnF: 13935221g
* GND: 118534270
* ISNI: 0000 0001 0933 2624
* LCCN: n79063851
* NK ČR: pna2009505084
* ULAN: 500356857
* VIAF: 109469491
* WorldCat: lccn-n79063851